EuroBench/eurobench-wiki-lt-topics huggingface dataset:
Tema: Upės
Senvagė, senvaginis ežeras – nedidelių, kilpos formos ežerų tipas, būdingas plokščiose lygumose. Susidaro lygumų upei formuojant meandras (kilpas). Potvynių metu upės vanduo praardo meandros sąsmauką, o vanduo pradeda tekėti nauja vaga. Laikui bėgant kilpos ir upės vagos pralaida užanka ir susiformuoja nedidelis ežerėlis. Senvagė vasarą neretai išdžiūsta, bet pastoviai pasipildo potvynių metu. Taip pat senvagė gali susidaryti vietose kur išsišakoja upės vaga (ypač deltose). Užsinešus vienai iš atšakų, ja nebeprateka vanduo ir formuojasi senvagė. Lietuvoje senvagių gausu palei Nevėžio, Nemuno upes. Bendras senvaginių ežerėlių skaičius Lietuvoje viršija 1300. Tiksliai jo nustatyti neįmanoma, nes senvagės – trumpai egzistuojančių ir greitai atsinaujinančių ežerų tipas. Daugiau kaip 50 % Lietuvos senvagių mažesnės nei 0,5 ha. Bendras senvaginių ežerėlių plotas sudaro vos 0,5 % visų Lietuvos ežerų ploto.
Tema: Filmai
Šindlerio sąrašas (angl. Schindler's List) – 1993 m. filmo siužetas vyksta II pasaulinio karo laikais. Filme yra pasakojama apie holokausto aukas ir Sudetų vokiečių verslininką Oskarą Šindlerį (1908–1974), įdarbinusį žydus į savo gamyklą. Filmo scenarijus remiasi 1982 m. parašyta išgalvota knyga. Visuotinai pripažįstamas vienu geriausių visų laikų filmų. 2009 m. Sidnėjaus bibliotekoje surasta „Šindlerio sąrašo“ kopija. Į šį sąrašą buvo įtrauktos 801 O. Šindlerio išgelbėto žydo pavardės. Sąrašas, sudarytas iš 13 puslapių, gulėjo tarp rašytojo Thomo Keneally užrašų, saugotų bibliotekoje.
Tema: Kalnai
Benguė kalnas (pranc. Mont Bengoué) – aukščiausia viršukalnė Gabone. Iškilusi šalies šiaurės rytuose, Ogovės-Ivindo provincijoje, į rytus nuo Čailu kalnų, į šiaurę nuo Bokabokos miesto. Aukštis 1070 m.
Tema: Politikai
Džonas Fredrikas Reinfeldtas (šved. John Fredrik Reinfeldt; g. 1965 m. rugpjūčio 4 d. Stokholmo lėne) – Švedijos politikas, ekonomistas, dabartinis ministras pirmininkas (nuo 2006 m.). Nuosaikiųjų partijos narys.
Tema: Paukščiai
Liepsnotosios pelėdos (Tytonidae) – pelėdinių (Strigiformes) būrio paukščių šeima. Nuo kitų pelėdų skiriasi širdies pavidalo skruostais. Kūnas lieknas, snapas silpnas ir ilgas. Kojos ilgos, vidurinio (III) piršto nagas dantytas. Priskiriamos prie aktyvių naktį plėšriųjų paukščių kategorijos. Pasaulyje žinoma 11 rūšių. Lietuvoje viena rūšis: Paprastoji liepsnotoji pelėda (Tyto alba). Rūšis įrašyta į Lietuvos raudonąją knygą.
Tema: Upės
Mbinis (isp. Río Mbini), dar žinoma kaip Velė (Wele, Woleu), Benitas (Benito) – upė Gabone ir Pusiaujo Gvinėjoje. Prasideda aukštumose Gabone, Volijo-Ntemo provincijoje. Teka į vakarus, kerta Pusiaujo Gvinėjos Rio Munio regioną. Įteka į Gvinėjos įlanką; sudaro estuariją. Pagrindiniai intakai: Nia, Ntoras, Lanija (kairieji), Abija (dešinysis). Prie Mbinio žiočių įsikūręs Mbinio miestas.
Tema: Upės
Delavero įlanka (angl. Delaware Bay) – Atlanto vandenyno įlanka ties šiaurės rytiniais Jungtinių Amerikos Valstijų (Naujojo Džersio ir Delavero valst.) krantais; faktiškai Delavero upės estuarija. Ilgis 84 km, plotis ties žiotimis 19 km, vidurinėje dalyje ~40 km. Didžiausias gylis – 12 metrų. Užšąla tik šaltomis žiemomis. Įlankos dugnu pravestas 11,8 m gylio kanalas, leidžiantis laivams įplaukti į Česapyko įlanką ir Delavero upę. Ties pastarosios žiotimis įsikūręs Vilmingtono uostas. Vystoma žvejyba, austrių auginimas.
Tema: Paukščiai
Gerviniai paukščiai (Gruiformes) – paukščių (Aves) būrys. Įvairi ir gana skirtingo gyvenimo būdo paukščių grupė, kurią jungia panaši vidinė gyvūnų sandara. Tai sausumos ir vandens telkinių paukščiai, kurių dauguma gyvena prie pelkių, pelkėse ir prie vandens. Dauguma monogamai. Jaunikliai viščiukiniai. Lizdas dažniausiai būna ant žemės, kartais medžiuose. Šiame būryje labai skirtingo dydžio paukščiai, nuo 12 cm kūno ilgio ir 20 g vandeninių vištų (Rallidae) šeimos nedideli paukšteliai, iki 176 cm ūgio bei 15 kg gervių (Gruidae) šeimos didelės rūšys.
Tema: Upės
Kvanza (port. Rio Cuanza, Rio Kwanza) – upė centrinėje Angoloje. Prasideda Šeldo kalnuose. Pradžioje teka į šiaurę giliu slėniu, sudaro slenksčius ir krioklius. Toliau pasuka į vakarus ir žemupyje teka pajūrio žemuma. Įteka į Atlanto vandenyną ~60 km į pietus nuo Luandos. Metinis upės nuotekis 30 km³. Vidurupyje patvenkta Kambambės hidroelektrinės užtvanka. Kvanza laivuojama 258 km nuo žiočių.
Tema: Kalnai
Afadžatas (Afadja, Afadjato) – aukščiausia Ganos viršukalnė. Kalno pavadinimas eve kalba reiškia „kova su krūmais (mišku)“, nes kai kurie augalai gali sukelti dirginimą ir odos ligas. Kalno aukštis virš jūros lygio – 885 m. Afadžatas stūkso Voltos tvenkinio rytuose, netoli sienos su Togu. Netoli yra Liati-Vote ir Gbledi kaimai. Administraciniu požiūriu teritorija priklauso Voltos rajonui. Kalnas priklauso Atakoros kalnų grandinei. Afadžato šlaite yra krioklių, kurie yra viena iš turistų lankomų vietų.
Tema: Filmai
Džimis Neutronas: Genialus berniukas (angl. Jimmy Neutron: Boy Genius) – 2001 m. JAV kompiuterinės animacijos mokslinės fantastikos komedija. Filmą režisavo John A. Davis. Jį įgarsina Debi Derryberry, Patrick Stewart, Martin Short, Rob Paulsen ir Jeffrey Garcia. Jame pasakoja apie Džimį Neutroną – supergenialų intelektą turintį moksleivį, kuris turi išgelbėti visus savo gimtojo miesto tėvus nuo į kiaušinius panašių ateivių rasės. Filmas, kurį palaikė stipri išankstinė kampanija, sulaukė sėkmės ir visame pasaulyje uždirbo 103 milijonus dolerių, o jo biudžetas siekė 30 milijonų dolerių. Jis sulaukė daugiausiai teigiamų atsiliepimų dėl savo personažų, humoro, įgarsinimo, žavesio, linksmumo ir šmaikštumo. 2001 m. filmas buvo nominuotas pirmajam Oskarui už geriausią metų animacinį filmą.
Tema: Filmai
Stichijos (angl. Elemental) – 2023 m. JAV animacinis filmas, kurį sukūrė „Walt Disney Pictures“ ir „Pixar Animation Studios“, o išplatino „Walt Disney Studios Motion Pictures“. Filmą režisavo Peter Sohn, prodiusavo Denise Ream, scenarijų parašė Sohn, John Hoberg, Kat Likkel ir Brenda Hsueh. Įgarsino Leah Lewis, Mamoudou Athie, Ronnie del Carmen, Wendi McLendon-Covey, Catherine O'Hara ir Shila Ommi. Filmo veiksmas vyksta pasaulyje, kuriame gyvena antropomorfinės gamtos stichijos, ir pasakoja apie ugnies stichiją Ember Lumen ir vandens stichiją Wade Ripple, kurie susitinka ir įsimyli po to, kai Wade iškviečiamas dėl vandentiekio avarijos parduotuvėje, priklausančioje Ember tėvui. 2023 m. gegužės 27 d. „Stichijos“ debiutavo kaip 76-ojo Kanų kino festivalio uždarymo filmas, o Jungtinėse Amerikos Valstijose išleistas birželio 16 d. Kritikai jį gyrė už animaciją, nors jo scenarijus buvo kritikuojamas. Filmas uždirbo virš 493 mln. dolerių, o jo biudžetas siekė 200 mln. dolerių.
Tema: Kalnai
Pidurutalagala arba Pedro kalnas (sinh. පිදුරුතලාගල = Pidurätalāgala) − kalnas centrinėje Šri Lankoje, prie Nuvaros Elijos (Nuwara Eliya) miesto. Pidurutalagala yra aukščiausias Šri Lankos taškas. Jo aukštis 2524 m. Kalnas turi kupolo formą. Jis sudarytas iš gneisų ir granitų. Kalno viršūnėje pastatytas pagrindinis šalies televizijos retransliatorius.
Tema: Medicina
Genetinė liga – genetinių priežasčių sukeltas (paprastai įgimtas) negalavimas ar susirgimas, dažniausiai paveldimas. Kai kurios genetinės ligos (širdies yda, rachitas ir kt.) yra pagydomos, bet dauguma (autizmas, cerebrinis paralyžius ir kt.) arba niekada nepagydomos, arba išgydomos tik nevisiškai.
Tema: Paukščiai
Rožinis pelikanas (Pelecanus onocrotalus) – pelikaninių (Pelecanidae) šeimos irklakojinis paukštis, kuris visas baltas, su rausvu atspalviu. Pakaušyje turi nedidelį kuoduką. Snapas labai didelis, geltonas. Paplitęs Juodosios, Azovo, Kaspijos jūrų pakrantėse ir upių deltose, kai kuriose Vidurinės Azijos, Vakarų Sibiro ežeruose. Taip pat gyvena subsacharinėje Afrikoje, Pietų Azijoje. Pavieniai paukščiai ir būriai kartais nuklysta į šiaurines platumas. Lietuvoje pastebimas retkarčiais atklystantis iš pietinių kraštų. Paukštis sveria maždaug 10-11 kg. Gyvena sekliose jūrų įlankose ir upių deltose, apaugusiose nendrėmis, meldais ir švendrais. Peri kolonijomis. Krauna didelius (~1,8 m pločio) lizdus iš vandens augalų. Deda 2-4 kiaušinius ir peri 29-30 dienų. Minta žuvimi, per dieną jų gali sulesti 1,5 kg. Gaudo būriais vaikydami žuvis į seklumą.
Tema: Filmai
Šerlokas Holmsas (Sherlock Holmes) – škotų rašytojo ir gydytojo Artūro Konano Doilio sukurtas literatūrinis herojus, XIX–XX a. pradžios detektyvas. A. Konan Doilio kūriniai aprašantys šio detektyvo nuotykius yra tapę detektyvo žanro klasika. Manoma, kad veikėjui pavardę A. Konanas Doilis parinko rašytojo O. V. Holmso (1809–1894) garbei. Pasak A. Konan Doilio, Šerlokas Holmsas gyveno Londone Baker Street 221B, tarp 1881 ir 1903 m. Daug laiko Š. Holmsas praleidžia su savo draugu ir kolega daktaru Vatsonu.
Tema: Paukščiai
Paprastasis flamingas, kartais vadinamas karibiniu flamingu (Phoenicopterus ruber) – flaminginių (Phoenicopteridae) šeimos paukštis. Viena ilgaamžiškiausių paukščių rūšių, gyvena apie 60 metų. Tai gana stambi paukščių rūšis, stambiausia tarp visų Naujojo pasaulio flamingų rūšių. Jų ūgis 120-145 cm. Patinai vidutiniškai sveria 2,8 kg, patelės vidutiniškai 2,2 kg. Kaklas labai ilgas. Kojos rožinės spalvos ir labai ilgos. Ieškodami maisto įbrenda gana giliai arba net niurkteli į vandenį. Maitinasi visiškai panėrę galvą. Jų maistas įvairus, tai vabzdžiai, kirmėlės, mikroskopiniai dumbliai. Maitinasi dieną, o naktį perskrenda į kitus vandens telkinius. Daugiausia paplitę Karibų jūros baseine – Pietų Amerikos šiaurinėje pakrantėje, Jukatano pusiasalio dalyje, Didžiųjų Antilų salose, Mažųjų Antilų salose, Galapagų salose. Apsigyvena įvairiuose vandenų biotopuose. Peri kolonijomis.
Tema: Paukščiai
Alaotraninis kragas (Tachybaptus rufolavatus) – kraginių (Podicipedidae) šeimos vandens paukštis. Endeminis, gyveno Alaotros ir aplinkiniuose ežeruose (Madagaskaras).
Tema: Futbolas
Kubos vyrų futbolo rinktinė – Kubai atstovaujanti nacionalinė futbolo komanda, kurią kontroliuoja Kubos futbolo asociacija (Asociación de Fútbol de Cuba). Rinktinė dalyvavo 1 pasaulio čempionate, 12 žemyno čempionatų. Kuba pirma iš Karibų regiono pateko į 1938 m. pasaulio futbolo čempionatą. Tuomet jie 3:3 sužaidė su Rumunija, o pratęsimą laimėjo 2:1 bei pateko į ketvirtfinalį, kuriame 0:8 pralaimėjo Švedijai. Kuba tris kartus užėmė 2 vietą Karibų taurėje (1996, 1999 ir 2005 m.), o 2012 m. tapo čempionais.
Tema: Futbolas
Europos auksinis batelis – futbolo apdovanojimas, kiekvieną sezoną įteikiamas rezultatyviausiam Europos aukščiausiojo diviziono nacionalinės lygos žaidėjui. Trofėjus – futbolo batelio skulptūra. Lionelis Mesi laimėjo apdovanojimą šešis kartus, daugiausiai iš visų laimėtojų, žaisdamas „Barcelona“ komandoje.
Tema: Kalnai
Kotrynos kalnas arba Katerino kalnas (arab. جبل كاترينا = Gebel Kātrīnā) – kalnas Sinajaus pusiasalio pietuose, Sinajaus kalnuose; aukščiausia vieta Egipte. Aukštis – 2629 m. Kalno papėdėje yra koplyčia ir meteorologijos stotis. Netoliese stūkso Sinajaus kalnas, kur įsikūręs Šv. Kotrynos vienuolynas.
Tema: Filmai
Metropolis – klasikinis Frico Lango filmas. Filmo veiksmas vyksta 2026 m. mieste, vadinamame Metropoliu. Visuomenėje ryškus skirtumas tarp „proto“ ir „rankų“: vieni gyvena dangoraižiuose, iškilusiuose virš žemės, kiti – požemiuose. Pirmieji mėgaujasi gyvenimo malonumais, antrieji sunkiai dirba prie mašinų. Filmo šūkis – „tarpininkas tarp proto ir rankų turi būti širdis“. „Metropolis“ buvo brangiausias savo meto filmas.
Tema: Futbolas
Futbolo klubas – viešas ar privatus juridinis asmuo, arba organizacija, veikianti futbolo srityje, turinti vieną ar daugiau komandų. Komandą sudaro klubo žaidėjai ir klubo oficialūs asmenys. Komandos žaidžia futbolo rungtynes vieni prieš kitus, dalyvauja draugiškose, šalies ar tarptautinėse čempionatuose bei varžybose.
Tema: Futbolas
Baudos aikštelė (angl. Penalty area) – futbolo aikštės stačiakampė dalis šalia vartų. Ši aikštė yra 16,5 m pločio į abi puses nuo vartų vidurio ir tokiu pačiu atstumu į priekį. 10,97 m nuo vartų linijos yra taškas, nuo kurio mušamas 11 metrų baudinys. Dabartines proporcijas baudos aikštelė įgavo 1901 m. Pagal futbolo taisykles baudos aikštelėje besiginančiai komandai įvykdžius pražangą ar kitą pažeidimą (kamuolio lietimas ranka) prieš puolančios komandos žaidėją, teisėjas gali skirti 11 m baudinį. Taip pat baudos aikštelėje galioja šios taisyklės: Baudos aikštelėje vartininkas gali kamuolį liesti rankomis. Smūgio nuo vartų metu puolančios komandos žaidėjai negali būti baudos aikštelės ribose. 11 m baudinio metu baudos aikštelėje negali būti kitų žaidėjų išskyrus mušantį baudinį ir besiginantį vartininką. Įprastai didžiąją dalį rungtynių baudos aikštelėje būna tik vartininkas, o puolančios komandos žaidėjai stengiasi kamuolį perduoti ten esantiems savo komandos nariams. Profesionaliame lygyje dauguma įvarčių įmušama iš baudos aikštelės. Keliamo kampinio metu baudos aikštelėje būna didelė dalis visų aikštėje esančių žaidėjų.
Tema: Medicina
Medicina (lot. ars medicinae 'gydymo menas') – mokslo ir praktikos visuma apie žmogaus ir gyvūnų sveikatą, ligas, jų profilaktiką ir gydymą. Lygį lemia ekonominė ir socialinė šalies santvarka, gamtos ir technikos mokslų, kultūros laimėjimai. Medicina yra sritis padedanti užkirsti kelią ligai, ją diagnozuoti ir gydyti. Šiuolaikinė medicina diagnostikai, gydymui ir susirgimui ar traumų prevencijai pritaiko biomedicinos mokslus ir tyrimus, genetikos ir medicinos technologijų žinias dažniausiai vykdant vaistų terapijas ar chirurgiją. Terapija yra gan įvairi: psichoterpija, išoriniai įtvarai ir trakcija, protezai, biologinės medžiagos, vaistai, jonizuojanti radiacija ar kitos priemonės. Aukščiausias įvertinimas, kuriuo apdovanojama medicinoje yra Nobelio prizas Fiziologijoje ar Medicinoje. Juo apdovanojama nuo 1901 m. Nobelio asamblėjoje.
Tema: Filmai
Haris Poteris ir Mirties relikvijos. 2 dalis (nep. Harry Potter and the Deathly Hallows – Part 2 ) – 2011 m. JAV fantastinis filmas; antrasis iš dviejų filmų pagal to paties pavadinimo rašytojos J.K.Rowling romaną. Ši dalis yra jau aštuntasis, o kartu ir paskutinis populiariosios Hario Poterio frančizės filmas. David Heyman ir David Barron yra šio filmo prodiuseriai, o scenarijų parašė Steve Kloves, kuris taip pat parašė scenarijus pirmiems keturiems, šeštam ir septintam filmui. Filme istorija pasakoja apie Hario Poterio paskutinę kelionę sunaikinant Valdovo Voldemorto likusius horokrusus. Hario Poterio personažo vaidmenį atlieka Daniel Radcliffe, kartu su Rupert Grint ir Emma Watson, kurie atlieka geriausių Hario draugų vaidmenis, Ronio Vizlio ir Hermionos Įkyrėlės. Tarp antraeilių aktorių yra tokie aktoriai kaip Ralph Fiennes, Michael Gambon, Alan Rickman, Helena Bonham Carter bei Maggie Smith. Šio filmo filmavimas prasidėjo 2009 m. sausio 19 d. ir buvo baigtas 2010 m. birželio 12 d. Tačiau pasibaigus filmavimui prireikė kai kurias scenas nufilmuoti iš naujo, todėl 2010 m. gruodžio 21 d. įvyko papildomas filmavimas, su kuriuo baigėsi dešimt metų trukęs Hario Poterio serijos filmų filmavimas. Antroji dalis buvo išleista 2D ir 3D formatais 2011 m. liepos 15 d. Tą pačią dieną filmas pradėtas rodyti ir IMAX kino teatruose. Lietuvos kino teatruose antrosios dalies premjera įvyko 2011 m. liepos 13 d.
Tema: Rašytojai
Kendzaburo Oe (jap. 大江 健三郎 = Ōe Kenzaburō; 1935 m. sausio 31 d. – 2023 m. kovo 3 d.) – japonų rašytojas ir svarbi šiuolaikinės Japonijos literatūros asmenybė. Jo kūriniams įtaką darė prancūzų ir amerikiečių literatūra, literatūros teorija, o juose nagrinėjamos politinės, socialinės ir filosofinės temos: branduolinis ginklas, nonkonformizmas ir egzistencializmas. Kenzaburo Oe gavo Nobelio literatūros premiją 1994 m. už „įsivaizduojamą pasaulį, kur gyvenimas ir mitas sutirštėja, kad suformuotų žmonijos keblios šiandienos trikdantį paveikslą“.
Tema: Politikai
Sergejus Bagapšas (abch. Сергеи Багаҧшь; rus. Серге́й Васи́льевич Бага́пш; 1949 m. kovo 4 d. Suchumyje, Abchazija – 2011 m. gegužės 29 d. Maskvoje, Rusija) – Abchazijos politinis veikėjas, nuo 2005 m. antrasis nepripažintos Abchazijos respublikos prezidentas.
Tema: Futbolas
John Alieu Carew (adapt. Džonas Aliu Kerju; g. 1979 m. rugsėjo 5 d.) – buvęs Norvegijos futbolininkas, puolėjas. Kitados atstovavo Norvegijos nacionalinėje futbolo rinktinei.
Tema: Kalnai
Topo de Koroa (port. Topo de Coroa) – vulkaninės kilmės viršukalnė Žaliojo Kyšulio salose, Šv. Antano saloje. Aukštis 1979 m. Tai antras pagal aukštį kalnas šalyje ir aukščiausias Priešvėjinių salų grupėje. Topo de Koroa taip pat yra labiausiai į vakarus nutolusi Afrikos viršukalnė.
Tema: Politikai
Albertas Kenja Fudžimoris (Alberto Kenya Fujimori Inomoto; 1938 m. liepos 26 d. Limoje, Peru – 2024 m. rugsėjo 11 d. ten pat) – Peru politikas, 1990–2000 m. šalies prezidentas.
Tema: Filmai
Franšizė (angl. franchise, media franchise, multimedia franchise < pranc. franchise) – tarpusavyje susijusių kūrinių rinkinys, kuriuos sieja bendras originalas – filmas, literatūros kūrinys, televizijos programa ar vaizdo žaidimas.
Tema: Politikai
Jonas Algirdas Antanaitis (1921 m. rugpjūčio 19 d. Rimšinių k., Pakruojo rajonas – 2018 m. rugsėjo 9 d.) – buvęs Lietuvos ūkio, politinis ir visuomenės veikėjas.
Tema: Politikai
Vasilis Stusas (ukr. Васи́ль Семе́нович Стус, 1938 m. sausio 6 d. Rachnovkoje, Vinycios sritis, Ukrainos TSR, TSRS – 1985 m. rugsėjo 4 d. Permės sritis, Rusijos TFSR, TSRS) – ukrainiečių poetas, vertėjas, žmogaus teisių gynėjas, sovietų disidentas, politinis kalinys. Ukrainos didvyris (2005). Nuo 1978 m. – Tarptautinio PEN klubo narys.
Tema: Kalnai
Madou kalnagūbris (som. Buuraha Calmadow, arab. علمدو = `l-Madow) – kalnagūbris Rytų Afrikoje, Somalio šiaurėje, daugiausia Sanago krašte, į vakarus nuo Bosaso. Driekiasi išilgai Adeno įlankos kranto, nuo jūros pusės sudaro statų skardį. Kalnagūbryje yra aukščiausia Somalio vieta – Šimbirisas (2460 m). Kalnų šlaitai gana drėgni, per metus vidutiniškai čia iškrenta 750–850 mm kritulių, dažnas rūkas. Šlaituose veši miškai, kuriuose auga kadagiai, buksmedžiai, celčiai. Gausu endeminių augalų rūšių (~200). Sutinkami kupranugariai, antilopės (beiros), įvairūs paukščiai. Madou kalnagūbryje yra krioklių, iš kurių žymiausias – Lamadaja. Dėl miškų kirtimo, ganymo daug kalnų gamtos dabar nunykę.
Tema: Futbolas
Pietų Sudano vyrų futbolo rinktinė atstovauja Pietų Sudano respublikai visose nacionalinėse vyrų futbolo rungtynėse. Rinktinė priklauso Pietų Sudano futbolo asociacijai. Rinktinė buvo suburta 2011 m. gegužės 25 dieną, o pirmosios rungtynės vyko 2011 m. liepos 10 d. su Kenijos futbolo klubu Tusker F.C. šalies sostinės Džubos stadione. Rezultatu 3-1 nugalėjo svečiai. Pirmosios oficialios varžybos įvyko 2012 m. liepos 10 d. lygiosiomis su Uganda. 2014 m. gegužės 25 d. Budapešte vykusiame 62-ame FIFA kongrese Pietų Sudanas buvo priimtas į FIFA nares. Šalis tapo 209 šios organizacijos nare.
Tema: Politikai
Mišelis Suleimanas (arab. ميشال سليمان = Mīšāl Sulaymān, g. 1948 m. lapkričio 21 d.) – Libano politikas, 2008–2014 m. ėjęs Libano prezidento pareigas. Prieš tampant prezidentu, nuo 1998 m. gruodžio mėnesio buvo Libano karinių pajėgų (LKP) vadas. Suleimanas laimėjo 2008 m. Libano prezidento rinkimus ir gegužės 25 d. tapo prezidentu.
Tema: Politikai
Zoranas Milanovičius (kroat. Zoran Milanović, g. 1966 m. spalio 30 d. Zagrebe, Jugoslavijoje) – kroatų politikas, buvęs Kroatijos ministras pirmininkas (2011-2016), Kroatijos socialdemokratų partijos lyderis (2007-2016) m. Nuo 2020 m. vasario mėn. – penktasis Kroatijos prezidentas.
Tema: Futbolas
Džasimas Mohamedas Kararas (arab. كَرَّار جَاسِم مُحَمَّد الْمَحْمُودِيّ, g. 1987 m. kovo 3 d.) – Irako futbolininkas. Nacionalinės rinktinės saugas. Su rinktine dalyvavo 2007 m. Azijos taurės turnyre ir tapo žemyno čempionu. Įvarčiu prisidėjo prie pergalės prieš Australiją.
Tema: Medicina
Apie F. Dostojevskio romaną žiūrėkite – Idiotas (romanas). Idiotas – asmuo, kuris dėl sunkaus protinio atsilikimo beveik negeba mąstyti, pasirūpinti savimi, neatpažįsta žmonių, kalbos supratimas ir vartojimas stipriai ribotas − geriausiu atveju gali suprasti paprastus paliepimus ir ko nors primityviai paprašyti, sunkiai suprantamai ištarti keletą žodžių. Šis reiškinys bendrąja prasme vadinamas idiotija. Tai yra XIX a. ir XX a. pirmos pusės medicinos ir psichologijos terminas, tuomet reiškęs labai protiškai atsilikusį asmenį, kurio IQ yra iki 20. Pvz., idiotija būdinga daliai žmonių, sergančių kretinizmu. Asmenys su sunkiu protiniu atsilikimu nesugeba gyventi savarankiškai, neturi savęs aptarnavimo įgūdžių, jiems reikalinga nuolatinė priežiūra ir slauga. Jų emocinis gyvenimas apsiriboja primityviomis malonumo ir nepasitenkinimo reakcijomis. Vienų emocijose vyrauja pykčio ar įniršio priepuoliai, kiti būna vangūs ir apatiški.
Tema: Medicina
Abortas (lot. abortus, būt.l. dalyvis iš lot. aboriri 'persileisti', iš ab 'nuo; šalin' + oriri 'kilti; gimti') – mediciniškai persileidimas ar dirbtinis nėštumo nutraukimas. Šnekamojoje kalboje abortu vadinamas tik dirbtinis nėštumo nutraukimas. Tai embriono, esančio moters gimdoje (priklausomai nuo vystymosi stadijos, gemalo arba vaisiaus), sunaikinimas chirurginiu būdu ar medikamentinėmis priemonėmis. Legalus abortas atliekamas tik medicinos įstaigoje ir gydytojo; kitur atlikus abortą (vadinamasis kriminalinis abortas), gali iškilti daug papildomų pavojų nėščiajai. Moterų nėštumo nutraukimas iki 12 savaitės laikomas ankstyvuoju, iki 24 – vėlyvuoju. Daugelyje šalių nėštumą leidžiama nutraukti tik iki 12 nėštumo savaitės, o neteisėtas nutraukimas laikomas nusikaltimu. Lietuvoje, kaip ir ankstesnėje TSRS, iki 1955 m. abortai buvo draudžiami (išskyrus būtinus atvejus), vėliau nustatyta griežta tvarka. Šiuo metu abortai yra leidžiami, o jų tvarką reglamentuoja Sveikatos apsaugos ministerija. Higienos instituto duomenimis, 2019-aisiais Lietuvoje buvo atlikti 6436 nėštumo nutraukimai, iš jų 3196 – dirbtiniai.
Tema: Kalnai
Achagaro kalnynas (arab. جبال هقار) – didžiulė, tuščia, beveik Prancūzijos dydžio plynaukštė Sacharos centre. Teritorijos plotas apie 550 000 km². Aukščiausia vieta – pietryčių Alžyre esantis Tahato kalnas (2918 m). Iš trijų pusių apsuptas kyšančių uolų, vakaruose Achagaras pereina į Tanezrufto plynaukštę („Troškulio šalį“). Nors Achagaras, arba Hogaras, vadinamas kalnynu, iš tikrųjų tai plynaukštė. Jos viduryje, Atakoru vadinamoje srityje, atvėsę lavos srautai sudarė vulkanines uolienas, kurios sulūžinėjo ir suskilinėjo kaip milžiniškos šlako krūvos paviršius. Iš šio klodo beveik iki 3000 m aukščio kyla gausybė bokštų, kūgių ir strėlių, susidariusių iš fonolito vulkaninės uolienos. Lavai vėstant uoliena sutrūkinėjo į pailgas prizmes, panašias į milžiniškus stačius šparagų ryšelius ar vargonų vamzdžius. Vien Atakoro teritorijoje yra daugiau kaip 300 šių monolitų. Klajoklių tuaregų gentis, mažiausiai 2000 metų gyvenanti Achagare, vadino šią vietovę Assekrem („pasaulio galas“). Tarp tų kalnų visiškai nėra augmenijos, maža jos ir visame Achagaro masyve. Kritulių iškrinta retai ir nedaug, tačiau vienur kitur stačiasieniuose kanjonuose vanduo susirenka į duburius ir sudaro sąlygas augti šiokiems tokiems žalumynams – tai sukuria iliuziją, kad gilumoje vėsiau. Tautos vardas – tuaregai – arabiškai reiškia „Dievo paliktieji“, nes jie vėlai atvirto į islamą ir iki šiol kiek nukrypsta nuo griežčiausių šio tikėjimo dogmų. Moterys nedengia veido ir turi daug įtakos šeimos reikalams; tuaregų šeimos daugiausia monogaminės. Šiandien Achagaro regionas yra gausiai lankomas turistų.
Tema: Rašytojai
Alfredas Dėblinas (vok. Alfred Döblin, g. 1878 rugpjūčio 10, Ščecine – m. 1957 birželio 26 d.) – vokiečių rašytojas ir gydytojas. Tėvas, Maksas Dėblinas, buvo žydas kalvis, motina – Sofija. Alfredas buvo vienas iš 5 vaikų. Mirė stipriai pašlijus sveikatai, o netrukus nusižudė ir jo žmona.
Tema: Rašytojai
Michailas Šolochovas (rus. Михаи́л Алекса́ндрович Шо́лохов, 1905 m. gegužės 24 d. – 1984 m. vasario 21 d.) – sovietinis rusų rašytojas ir visuomenės veikėjas, laikomas tarybinės literatūros klasiku. SSRS Mokslų akademijos narys (1939 m.), Nobelio literatūros premijos laureatas (1965 m.), Socialistinio darbo didvyris (1967 m.).
Tema: Filmai
Čilis Vilis (angl. Chilly Willy) – animacinių filmų herojus, vienas populiariausių Polo Smito sukurtų veikėjų. Pirmą kartą pasirodė 1953 m. animaciniame filme „Chilly Willy“. Animaciniai filmai su juo buvo išleidžiami 1953–1972 m., taip pat 1999–2002 m. Taip pat pasirodė ir 2018 metais filme „Woody Woodpecker“.